SMPC ปีนี้จะพีคสุดๆ
ประเด็นตรงนี้เป็นเรื่องละเอียดอ่อนมากๆ เพราะเมื่อดูจากองค์ประกอบต่างๆ อาจารย์ก็เชื่อว่า SMPC เป็นหุ้นที่น่าลงทุนมากที่สุดตัวหนึ่ง ซึ่งเป็นผลมาจากความสามารถในการทำกำไรที่ดีขึ้นเป็นลำดับ บวกกับราคาหุ้นในกระดานยังมีแก๊ปให้หุ้นวิ่งขึ้นอีกมาก จึงกลายเป็นหุ้นที่นักลงทุนให้ความสนใจกันอย่างคึกคักในช่วงต้นปี 58
6 ก.ย. 2558

สภาแมงเม่า: ดร.สมชาย
 
คุณสมหวัง จากเขตภาษีเจริญ กรุงเทพฯ พูดถึงบทสัมภาษณ์ของผู้บริหาร บริษัท สหมิตรถังแก๊ส จำกัด (มหาชน) หรือ SMPC ซึ่งมีการประเมินว่า กำไรสุทธิปีนี้จะเติบโตก้าวกระโดดจากปีก่อนที่ทำได้ 275.93 ล้านบาท หลังกำไรสุทธิในไตรมาส 2 ปี 58 เติบโตมาก หลังได้รับสิทธิประโยชน์ทางภาษี ส่งผลให้กำไรสุทธิครึ่งปีแรกเติบโต 62% มาที่ 213.56 ล้านบาท ขณะที่คาดว่าผลประกอบการในครึ่งหลังปี 58 จะดีกว่าครึ่งแรกปี 58 ซึ่งเป็นผลมาจากความต้องการใช้ถังแก๊สทั้งในและต่างประเทศฟื้นตัวอีกครั้ง จึงอยากให้อาจารย์ช่วยประเมินสถานการณ์ของหุ้นตัวนี้จะกลับมาได้รับความนิยมเหมือนในช่วงเดือน มี.ค.-เม.ย. ที่วิ่งขึ้นไปถึงระดับ 8.50 บาทไหมครับ
 
ประเด็นตรงนี้เป็นเรื่องละเอียดอ่อนมากๆ เพราะเมื่อดูจากองค์ประกอบต่างๆ อาจารย์ก็เชื่อว่า SMPC หรือ  บริษัท สหมิตรถังแก๊ส จำกัด (มหาชน) เป็นหุ้นที่น่าลงทุนมากที่สุดตัวหนึ่ง ซึ่งเป็นผลมาจากความสามารถในการทำกำไรที่ดีขึ้นเป็นลำดับ บวกกับราคาหุ้นในกระดานยังมีแก๊ปให้หุ้นวิ่งขึ้นอีกมาก จึงกลายเป็นหุ้นที่นักลงทุนให้ความสนใจกันอย่างคึกคักในช่วงต้นปี 58
สถานการณ์ดังกล่าวทำให้หุ้น SMPC กระชากขึ้นไปถึง 9 บาทได้ครั้งหนึ่ง แต่พอถึงช่วงปิดตลาดกลับอ่อนตัวลงมาปิดที่ 8.05 บาท หลังจากนั้นราคาหุ้นก็กวัดแกว่งไปมาพักใหญ่ๆ และพยายามกระชากขึ้นไปปิดเหนือ 8.50 บาทตลอดเวลา แต่สุดท้ายก็ทำไม่สำเร็จสักที
ผลดังกล่าวทำให้นักลงทุนเริ่มมีอาการถอดใจ และเทขายหุ้นทิ้งเพื่อลดความเสี่ยงที่อาจเกิดขึ้นในอนาคต จนหุ้นอ่อนตัวลงไปแถว 5 บาท แต่ราคาหุ้นยังคงพยายามถีบตัวขึ้นมาอีกครั้ง สุดท้ายก็ทำได้เพียงขึ้นมาแตะแค่ระดับ 7 บาท ต่อจากนั้นก็อ่อนตัวกลับลงไปยังบริเวณ 5 บาท แล้วเด้งกลับขึ้นใหม่ได้แค่ 6.50 บาท และเมื่อไม่นานมานี้ก็อ่อนตัวลงไปยัง 5 บาท แล้วเด้งกลับขึ้นมาแถว 5.70 บาทนะครับ
ข้อมูลเหล่านี้ชี้ชัดว่า ราคาหุ้น SMPC ไม่ได้ไปในทางเดียวกับตัวเลขผลประกอบการ(ดูตารางประกอบ) ส่งผลให้การเข้าลงทุนในหุ้นตัวนี้เป็นลักษณะเก็งกำไรสั้นๆ มากกว่าการซื้อลงทุนระยะยาว และเหตุการณ์ตรงนี้ทำให้อาจารย์เลือกที่จะมองหุ้นตัวอื่นมากกว่าหุ้นตัวนี้ พร้อมกับรอให้หุ้นเริ่มกระชากขึ้นเสียก่อน ต่อจากนั้นค่อยเข้าลงทุนก็ยังไม่สาย
 
(หน่วย: ล้านบาท)
 
สรุปตรงนี้ก็คือ กำไรในปี 58 ของหุ้น SMPC ทำสถิติสูงสุดแน่ๆ แต่ราคาหุ้นยังไม่เป็นที่แน่ชัดนะครับ
…
 

 
กราฟประกอบข่าว: Aspen ข้อมูล ปิดตลาด ณ วันที่ 4 ก.ย.58